Ο **Κώστας Σισμάνης** (1924-1991) ήταν Έλληνας αθλητικογράφος και από τους πρώτους παρουσιαστές και πρωτεργάτες της ελληνικής τηλεόρασης. Εργάστηκε στον αθηναϊκό αθλητικό Τύπο και ήταν συνιδρυτής της ιστορικής αθλητικής εφημερίδας *Φως των Σπορ*. Στη συνέχεια παρουσίασε και επιμελήθηκε δελτία ειδήσεων και αθλητικές εκπομπές στην τηλεόραση. Μεταξύ άλλων υπήρξε διευθυντής Ειδήσεων και Επικαίρων στην ΥΕΝΕΔ και ανταποκριτής του BBC.

Πορεία
------

Γεννήθηκε το 1924 και σπούδασε νομικά στη Γιουγκοσλαβία. Συνεργάστηκε τόσο με πολιτικές όσο και με αθλητικές εφημερίδες. 

Ως δημοσιογράφος αθλητικών γεγονότων ήταν (1952) διευθυντής στην δεκαπενθήμερη εφημερίδα του Παναθηναϊκού με τίτλο το όνομα της ομάδας και έπειτα συνεργάστηκε με την *Αθλητική Ηχώ* και το μηνιαίο περιοδικό *Αθλητικά Χρονικά*. Το 1955 ίδρυσε μαζί με τον Θεόδωρο Νικολαΐδη με την ονομασία *Αθλητικόν Φως*. 
Το 1966 έγινε ένας από τους πρώτους παρουσιαστές ειδήσεων στην ΤΕΔ, στο ΕΙΡ και στην ΥΕΝΕΔ στην ελληνική τηλεόραση, καθώς παρουσίασε για πρώτη φορά και επί αρκετά χρόνια δελτίο ειδήσεων, την *Ηχώ των γεγονότων* (ΕΙΡ) , την Ελληνική και ξένη επικαιρότης (στην ΤΕΔ) και μετά το 1969 το δελτίο ειδήσεων *Τηλεφημερίς* και άλλες εκπομπές, κυρίως αθλητικού περιεχομένου. Έχοντας εργαστεί ως ανταποκριτής στο BBC, επιμελήθηκε και εκπομπές διεθνούς επικαιρότητας, όπως την ανάλυση των διεθνών θεμάτων γενικού ενδιαφέροντος μέσω του πρακτορείου OPITN, με την εκπομπή της ΤΕΔ *Κινητός ρεπόρτερ* το 1969. Το 1974 παρουσίασε την εκπομπή με τίτλο *Επί των επάλξεων*, μια εκπομπή που παρουσίαζε την στρατιωτική ιστορία της νεότερης Ελλάδας και το 1978 την πρωτοποριακή αθλητική εκπομπή *Αθλητικό Απόγευμα* στην ΥΕΝΕΔ, όπου παρουσίαζε μεταξύ άλλων για πρώτη φορά ολοκληρωμένες φάσεις ποδοσφαιρικών αγώνων, συνεντεύξεις και στιγμιότυπα από μέρος ιπποδρομιών, πυγμαχικούς αγώνες και αγώνες στίβου.

Στην τηλεόραση επίσης είχε την ιδέα για το πρώτο τηλεοπτικό σίριαλ, *Το σπίτι με τον φοίνικα* (1970).

Απεβίωσε στις 9 Ιουλίου 1991.

Εκπομπές που παρουσίασε
-----------------------

* *Ελληνική και ξένη επικαιρότης* (1966, δελτίο ειδήσεων της ΤΕΔ)
* *Ηχώ των γεγονότων* (1966, δελτίο ειδήσεων του ΕΙΡ)
* *Ματιές στα σπορ*  (1966, ΕΙΡ)
* *Κινητός ρεπόρτερ* (1969, ΤΕΔ)
* *Μεγάλες μάχες του Β' παγκοσμίου πολέμου* (1969, ΤΕΔ)
* *Τηλεφημερίς* (1969, ΥΕΝΕΔ)
* *Αθλητικό απόγευμα* (1972, ΥΕΝΕΔ)
* *Επί των επάλξεων* (1974, ΥΕΝΕΔ)

Τηλεοπτικές σειρές που εμφανίστηκε
----------------------------------

* Το σπίτι με τον φοίνικα (1970)

Παραπομπές
----------

1. 1 2 3  Συλλογικό έργο, *Χρονικό '91*, Ετήσια έκδοση του Χρονικού του 20ού αιώνα, Αθήνα 1992, σελ. 221.
2. ↑  ΕΡΤ και αθλητισμός – Μια σχέση πάθους και αμοιβαίας εξάρτησης • Το Μουντιάλ του 1966 και του Διακογιάννη η φωνή, Παναγιώτης Αρωνιάδης, iefimerida.gr
3. ↑  Γιώργος Κουσουνέλος, *Λεξικό ελληνικού αθλητικού Τύπου 1894-2004 • Εφημερίδες, περιοδικά, έντυπα, βασικοί συνεργάτες*, Εκδόσεις Διόπτρα, Αθήνα 2004, ISBN 960-3642-57-6, σελ. 300.
4. ↑  Μπήκαμε στα γραφεία της ιστορικής αθλητικής εφημερίδας «ΦΩΣ» • Το πρώτο… ΦΩΣ!, Γιώργος Λαμπίρης, newsbeast.gr
5. ↑  Στάθης Βαλούκος, *Ιστορία της Ελληνικής Τηλεόρασης*, Αθήνα 1998, σελίδα 18.

Εξωτερικοί σύνδεσμοι
--------------------

* Κώστας Σισμάνης, στην RETRODB.